SAPPE พุ่ง 5% “นิวไฮ” รอบ 11 เดือน โบรกฯชี้กำไร Q3 พีคสุดในกลุ่ม แนะ “ซื้อ” ชูเป้า 25 บ.
SAPPE พุ่ง 5% "นิวไฮ" รอบ 11 เดือน โบรกฯชี้กำไร Q3 พีคสุดในกลุ่ม แนะ “ซื้อ” ชูเป้า 25 บ.
5 ต.ค. 2563

ผู้สื่อข่าวรายงานว่า ราคาหุ้น บริษัท เซ็ปเป้ จำกัด (มหาชน) หรือ SAPPE ณ เวลา 10.43 น. อยู่ที่ระดับ 22.80 บาท บวก 1.10 บาท หรือ 5.07% สูงสุดที่ระดับ 22.90 บาท ต่ำสุดที่ระดับ 21.80 บาท ด้วยมูลค่าการซื้อขาย 34.94 ล้านบาท โดยราคาหุ้นปรับตัวเพิ่มขึ้นทำนิวไฮอีกครั้งในรอบเกือบ 11 เดือน นับตั้งแต่ราคาปิดที่ระดับ 23 บาท เมื่อวันที่ 15 พ.ย. 62

ด้านบล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น SAPPE ด้วยราคาเป้าหมาย 25 บาท โดยมองแนวโน้มกำไรไตรมาส 3/63 จะฟื้นตัวได้น่าประทับใจสุดในกลุ่มเครื่องดื่ม ซึ่งคาดเติบโต 37.3% จากไตรมาสก่อน และเติบโต 11.8% จากปีก่อน แม้รายได้ส่งออกยังถูกกระทบจาก COVID-19 แต่รายได้ในประเทศกลับมาฟื้นตัวได้ดีมาก คาดเพิ่มขึ้น 20% จากปีก่อน ซึ่งมาจากสินค้ากลุ่มเดิมเป็นหลัก
ทั้ง Beauti Drink และ B’LUE ซึ่งยังเติบโตได้ตามเทรนด์รักสุขภาพ โดย Functional Drink เป็นเครื่องดื่มเพียงกลุ่มเดียวที่ยังเติบโตได้ในปีนี้ และคาดอัตรากำไรขั้นต้นฟื้นตัวได้ตามการใช้กำลังการผลิตที่สูงขึ้น และภาษีจ่ายสรรพสามิตถูกปรับลงเหลือ 3% หากกำไรไตรมาส 3/63 เป็นไปตามคาด บริษัทจะมีกำไร 9 เดือนแรกของปีนี้ คิดเป็น 75% ของประมาณการทั้งปี
สำหรับแนวโน้มกำไรไตรมาส 4/63 จะยังเติบโตสูงเมื่อเทียบกับช่วงเดียวกันของปีก่อน เพราะฐานที่ต่ำมากในปีก่อน ทำให้ยังคาดกำไรปี 2563-64 ไว้ตามเดิมที่ลดลง  1.8% จากปีก่อน และเพิ่มขึ้น 14.4% จากปี 63 พร้อมคงราคาเป้าหมายปี 2564 ที่ 25 บาท (อิง PE เดิม 18 เท่า) ยังมี Upside 15.2%